MFCชูรร.พีพีเจ๋งขายไอพีโอไม่สะดุด
MFC มั่นใจน้ำท่วมไม่กระเทือนเปิดขายกองทุนอสังหาริมทรัพย์ 2,000 ล้าน เหตุลงทุนโรงแรมหรูบนพีพี ลูกค้าเฉพาะกลุ่ม
19 ต.ค. 2554

MFC มั่นใจน้ำท่วมไม่กระเทือนเปิดขายกองทุนอสังหาริมทรัพย์ 2,000 ล้าน เหตุลงทุนโรงแรมหรูบนพีพี ลูกค้าเฉพาะกลุ่ม
นายกวีวัฒน์ โพธานันท์ ผู้จัดการกองทุนรวมอสังหาริมทรัพย์ บริษัทหลักทรัพย์จัดการกองทุน (บลจ.) เอ็มเอฟซี กล่าวว่า อุทกภัยที่เกิดขึ้นในหลายพื้นที่ไม่ได้ส่งผลกระทบต่อการเปิดขายกองทุนรวมอสังหาริมทรัพย์เอ็มเอฟซีอะเมซิ่ง อะลา อันดามัน โดยยังคงมียอดซื้อเข้ามาปกติตั้งแต่วันที่ 12 ต.ค. และจะปิดการขายครั้งแรก (IPO) ในวันที่ 21 ต.ค. 2554
“มีบ้างที่ลูกค้ากังวลเรื่องน้ำท่วม แต่ก็ยังมียอดซื้อเข้ามา โดยกองทุนจะนำเงินซื้อโรงแรมพีพี ไอแลนด์ วิลเลจ บีช รีสอร์ท แอนด์ สปา เป็นรีสอร์ตหรูมูลค่า 2,120 ล้านบาท มีจุดเด่นที่กลุ่มลูกค้าเฉพาะกลุ่มเป็นชาวยุโรปที่เกษียณแล้วเดินทางมาประจำทุกปี” นายกวีวัฒน์ กล่าว
นอกจากนี้ อัตราค่าเช่าของโรงแรมอยู่ระดับ 85% มาอย่างต่อเนื่อง แม้จะเกิดวิกฤตเศรษฐกิจก็ไม่มีปัญหา และผลตอบแทนจากเงินปันผลของกองทุนก็น่าสนใจ
สำหรับกองทุนรวมอสังหาริมทรัพย์ภายใต้การบริหารของบริษัททั้งหมด 4 กองทุน มีกองทุนเอ็มเอฟซี-สแตรทิจิกสโตรเรจฟันด์ (M-STOR) เพียงกองเดียวที่ได้รับผลกระทบจากน้ำท่วม เนื่องจากมีคลังสินค้าและห้องเย็นที่ อ.วังน้อย และคลังสินค้าตั้งอยู่ที่ อ.อุทัย จ.พระนครศรีอยุธยา มีน้ำท่วมขังรอบบริเวณข้างเคียง แต่ระดับน้ำยังไม่ท่วมเข้าภายในคลังสินค้าซึ่งยกพื้นขึ้นสูงจึงไม่เสียหาย
ขณะที่คลังสินค้าและห้องเย็นอีก 2 แห่งซึ่ง ตั้งอยู่ที่ถนนอ่อนนุช เขตประเวศ กรุงเทพและอำเภอเมือง จังหวัดสมุทรสาคร ไม่ได้รับผลกระทบด้าน บลจ.บัวหลวง แจ้งว่า กองทุนรวมอสังหาริมทรัพย์ทีพาร์ค โลจิสติคส์ (TLOGIS) ซึ่งมีคลังสินค้าจำนวน 5 หลัง พื้นที่ประมาณ 34,106 ตารางเมตร ตั้งอยู่ในโครงการไทคอน โลจิสติคส์ พาร์ค อ.วังน้อย ได้รับความเสียหายจากน้ำท่วม โดยทรัพย์สินส่วนนี้สร้างรายได้ให้กับกองทุนเดือนละประมาณ 7.96 ล้านบาท คิดเป็น 38.25% ของรายได้รวมทั้งหมด
นายวนา พูลผล ประธานเจ้าหน้าที่บริหาร บลจ.ยูโอบี กล่าวว่า กองทุนรวมสิทธิการเช่าอสังหาริมทรัพย์ ยู โอ บี อะพาร์ทเมนท์ หนึ่ง (UOBPF) ซึ่งมีสินทรัพย์คือโครงการแนเชอรัล วิลล์ เรสซิเดนส์ ตั้งอยู่บริเวณหลังสวน ซอย 2 กรุงเทพมหานคร ยังไม่ได้รับผลกระทบโดยตรงจากเหตุการณ์น้ำท่วม ซึ่งกองทุนได้มีการทำประกันภัยความเสี่ยงที่อาจเกิดขึ้นจากภัยพิบัติน้ำท่วมที่คุ้มครองในกรณีเกิดความเสียหายขึ้นกับตัวอาคารและเฟอร์นิเจอร์ไว้แล้ว
ทั้งนี้ M-STOR และ TLOGIS มีการประกันความเสี่ยงไว้